Erik Lunde

Erik Lunde (født 6. juni 1979 i Risør) er en norsk politiker i Kristelig Folkeparti, teolog og forfatter.

Familie, utdannelse og yrkesbakgrunn 

Han vokste opp i Risør. Han er sønn av Elise Marie og Olav Lunde. Lunde er gift og har barn.

Han er utdannet cand. theol (profesjonsstudiet i teologi) fra Universitetet i Oslo. Han har også studert ved Handelshøyskolen BI hvor han har gjennomført studier i Ledelse, makt og mening, samt Informasjon og informasjonsledelse. Han har også en Bachelor i kultur- og samfunnsfag fra Universitetet i Oslo.

Fra 2010-2012 var han hhv. politisk rådgiver og internasjonal rådgiver i miljøstiftelsen Zero.

Politisk arbeid 

Han var leder i Aust-Agder KrFU fra 1996-1998. Han var også leder i Vest-Agder KrFU før han i 2000-2002 var nestleder i KrFU.
Han var også medlem og KrFs gruppeleder i Risør bystyre fra 1999 til 2004.

Lunde var ansatt som politisk rådgiver i KrFs stortingsgruppe 2002-2004, informasjonsrådgiver samme sted 2004-2005, informasjonssjef i KrF 2005-2010.

I 2011 ble han valgt inn i Oslo Bystyre og var medlem i kultur- og utdanningskomiteen. I 2015 ble han innvalgt for en ny periode i Oslo Bystyre og er nestleder i helse- og sosialkomiteen. Lunde tok ikke gjenvalg til bystyret da Oslo KrF nominerte sin liste til kommune- og fylkestingsvalget i 2019.

Lunde er fra 2017 fast møtende varamedlem til KrFs sentralstyre.

Fra 2014 er han også leder i styringsgruppen for Kristendemokratisk Forum.

Forfatterskap 

I 2017 mottok Lunde C.J. Hambros pris for «fremragende skribentvirksomhet». Lunde har gitt ut tre bøker og bidratt som medforfatter i andre bøker.

«Kristendemokrati. Et forsvar for det ufullkomne samfunnet.» Sakprosabok, Frekk Forlag, 2014. Boken er en gjennomgang av kristendemokratisk ideologi.
«Uønsket. Mennesket i sorteringens tid». Debatt- og dokumentarbok, Vårt Land Forlag, 2017. Boken er en debattbok om menneskesyn og likeverd hvor man med utgangspunkt i bortvelgelse av jentefostre og drap på nyfødte jenter i India drøfter menneskesyn og likeverdstankens plass i vår del av verden.
«Sammen er vi mer alene», Vårt Land Forlag, 2020. I Sammen er vi mer alene diskuterer Erik Lunde det paradoksale i at velferdsstaten er et fellesskapsprosjekt som også overlater folk mer til seg selv.
«Den tredje veien». Kapittel i boken «Røtter og vinger. Et matpakkeseminar i Jon Lilletuns ånd», Svein Helgesen (red). Portal Forlag, 2015. 
«Gud og mammon». Kapittel i boken «Lukas», Marianne Bjelland Kartzow (red). Verbum Forlag, 2016.

Referanser

Eksterne lenker 
 
https://www.oslo.kommune.no/politikk-og-administrasjon/politikk/bystyret/#gref
https://www.frekkforlag.no/publikasjon/article/1349870
https://vlforlag.no/produkt/uonsket/ 

KrF-politikere i Oslo
KrF-politikere i Aust-Agder
KrF-politikere i Vest-Agder
Lokalpolitikere i Risør
KrFUs ledelse
Norske sakprosaforfattere